《凤凰台上忆吹箫 白莲，忆素姊同两弟作》
清代·曹景芝

玉骨亭亭，香痕淡淡，朦胧月照湖边。有倩妆仙子，瘦影堪怜。

含泪盈盈不语，空房里、凉露珠圆。更难解，个侬情绪，雪藕丝牵。

凄然。飞琼已去，算冰雪聪明，早误婵娟。恨罡风吹散，命薄如烟。

犹记花开姊妹，缠绵煞、心素频传。到今后，搴芳人至，不住心酸。

作者简介：曹景芝，字宜仙，吴县人，同邑陆元第室。毓秀、毓英胞姊，均工词。毓秀有《桐花馆词》，毓英有《锄梅馆词》，汇刻为《花萼联咏集》。